รัฐบาลไทย-ข่าวทำเนียบรัฐบาล-“ชลน่าน” ประกาศผลสำเร็จ Quick Win 100 วัน ยกระดับ 30 บาท ได้ตามเป้าครบทั้ง 10 ประเด็น
วันพุธที่ 27 ธันวาคม 2566
“ชลน่าน” ประกาศผลสําเร็จ Quick Win 100 วัน ยกระดับ 30 บาท ได้ตามเป้าครบทั้ง 10 ประเด็น
“หมอชลน่าน” ประกาศผลสําเร็จ Quick Win 100 วัน “ยกระดับ 30 บาท” ได้ตามเป้าหมายครบ 10 ประเด็น ช่วยเพิ่มประสิทธิภาพระบบบริการและคุณภาพชีวิตประชาชน
“หมอชลน่าน” ประกาศผลสําเร็จ Quick Win 100 วัน “ยกระดับ 30 บาท” ได้ตามเป้าหมายครบ 10 ประเด็น ช่วยเพิ่มประสิทธิภาพระบบบริการและคุณภาพชีวิตประชาชน ทั้งตั้ง รพ. 120 เตียง 2 แห่ง “ดอนเมือง - อ.เมืองเชียงใหม่” ฉีดวัคซีนเอชพีวีทะลุ 1 ล้านโดส อบรมทีม Care D+ กว่า1 หมื่นคน 4 จังหวัด พร้อมนําร่องบัตรประชาชนใบเดียวรักษาทุกที่ ขณะที่โครงการราชทัณฑ์ปันสุขต้นแบบ มินิธัญญารักษ์ สถานชีวาภิบาล Blue Zone เมืองสุขภาพดี และ Sky Doctor เดินหน้าครบตามเป้าหมาย ส่วนการส่งเสริมมีบุตรเตรียมดันเข้าวาระแห่งชาติ
วันนี้ (27 ธันวาคม 2566) ที่กระทรวงสาธารณสุข จ.นนทบุรี นพ.ชลน่าน ศรีแก้ว รัฐมนตรีว่าการกระทรวงสาธารณสุข เป็นประธานการประชุมคณะกรรมการอํานวยการขับเคลื่อนนโยบายกระทรวงสาธารณสุข ครั้งที่ 7/2566 โดยมี พญ.นวลสกุล บํารุงพงษ์ คณะที่ปรึกษารัฐมนตรีว่าการกระทรวงสาธารณสุข นพ.โอภาส การย์กวินพงศ์ ปลัดกระทรวงสาธารณสุข นางสาวตรีชฎา ศรีธาดา โฆษกกระทรวงสาธารณสุข ฝ่ายการเมือง และผู้บริหารกระทรวงสาธารณสุข เข้าร่วม โดยนพ.ชลน่าน ได้แถลงหลังการประชุมว่า การดําเนินงานของกระทรวงสาธารณสุขภายใต้นโยบายยกระดับ 30 บาท ซึ่งกําหนด Quick Win 100 วัน (ตั้งแต่วันที่ 22 กันยายน - 26 ธันวาคม 2566) ประสบผลสําเร็จตามเป้าหมายทั้ง 10 ประเด็น ช่วยเพิ่มประสิทธิภาพการให้บริการด้านสาธารณสุขและคุณภาพชีวิตประชาชน โดยเฉพาะประเด็นที่ 4 มะเร็งครบวงจร ที่กําหนดฉีดวัคซีน HPV ป้องกันมะเร็งปากมดลูกในหญิงไทยอายุ 11-20 ปี จํานวน 1 ล้านโดส สามารถฉีดได้ครบตามเป้าหมายก่อนกําหนด โดยล่าสุดฉีดไปแล้วกว่า 1.4 ล้านโดส คิดเป็น 139.2% และประเด็นที่ 5 สร้างขวัญกําลังใจบุคลากร ที่กําหนดอบรมทีม Care D+ เป็นญาติเฉพาะกิจเชื่อมประสานใจญาติ คนไข้ และบุคลากรทางการแพทย์ ในหน่วยบริการทุกระดับ จํานวน 1 พันคน แต่ดําเนินการได้เกินกว่าเป้าหมายของทั้งโครงการ 1 หมื่นคน โดยมีผู้ลงทะเบียน 16,500 คน ผ่านการอบรมแล้ว 10,127 คน, การบรรจุพยาบาลเข้าสู่ตําแหน่ง เป้าหมาย 50% บรรจุแล้ว 2,433 อัตรา จาก 3,318 อัตรา คิดเป็น 73.3%, กําหนดตําแหน่งชํานาญการพิเศษของพยาบาลวิชาชีพ 10,124 ตําแหน่ง ดําเนินการแล้ว 9,489 ตําแหน่ง คิดเป็น 93.73% และยังเห็นชอบให้แพทย์ของหน่วยงานสังกัดกระทรวงสาธารณสุขที่ลาศึกษาใน 13 หลักสูตร ได้รับยกเว้นการลาและได้รับการเลื่อนเงินเดือนระหว่างลาด้วย
นพ.ชลน่านกล่าวต่อว่า ประเด็น Quick Win อื่นๆ ดําเนินการได้ตามเป้าหมายเช่นกัน ได้แก่ ประเด็นที่ 1 โครงการพระราชดําริ โครงการเฉลิมพระเกียรติ และที่เกี่ยวเนื่องกับพระบรมวงศานุวงศ์ มีการจัดตั้งเครือข่ายราชทัณฑ์ปันสุขต้นแบบครบทั้ง 12 เขตสุขภาพ โรงพยาบาลเฉลิมพระเกียรติและโรงพยาบาลสมเด็จพระยุพราชทั้ง 32 แห่ง ผ่านเกณฑ์ประเมินโรงพยาบาลอัจฉริยะต้นแบบ (Smart Hospital) ระดับเงิน ประเด็นที่ 2 โรงพยาบาล กทม. 50 เขต 50 โรงพยาบาลและปริมณฑล สามารถจัดตั้งโรงพยาบาลขนาด 120 เตียง จํานวน 2 แห่ง คือ โรงพยาบาลประจําเขตดอนเมือง เป็นบริการร่วมระหว่างโรงพยาบาลราชวิถี 2 และโรงพยาบาลทหารอากาศ (สีกัน) และโรงพยาบาลราชวิถีนครพิงค์ จังหวัดเชียงใหม่ ช่วยเพิ่มการเข้าถึงการรักษาของประชาชนในเขตเมืองได้อย่างมาก ประเด็นที่ 3 สุขภาพจิต/ยาเสพติด มีการจัดตั้งมินิธัญญารักษ์ดูแลผู้ป่วยจิตเวชและยาเสพติดได้ครบทั้ง 76 จังหวัด จํานวน 92 โรงพยาบาล รวม 1,458 เตียง
ประเด็นที่ 6 สถานชีวาภิบาล เป้าหมายอย่างน้อยเขตสุขภาพละ 1 แห่ง สามารถจัดตั้งได้ 137 แห่ง ใน 44 จังหวัด ครบทั้ง 13 เขตสุขภาพ ประเด็นที่ 7 บัตรประชาชนใบเดียวรักษาทุกที่ นําร่องครบตามเป้าหมาย 4 จังหวัด ใน4 เขตสุขภาพ ได้แก่ แพร่ ร้อยเอ็ด เพชรบุรี และนราธิวาส โดยมีการเชื่อมข้อมูลครบ 100% พร้อมเปิดตัวอย่างเป็นทางการ ในวันที่ 10 มกราคม 2567 ส่วนโรงพยาบาลอัจฉริยะ ดําเนินการได้เกินกว่าเป้าหมาย 200 แห่งทั่วประเทศ โดยมีโรงพยาบาลที่ผ่านเกณฑ์ประเมินระดับเงิน 799 แห่ง จาก 901 แห่ง คิดเป็น 88.68% ประเด็นที่ 8 ส่งเสริมการมีบุตร มีการจัดทําร่างวาระแห่งชาติแล้ว เตรียมเสนอเข้าสู่การพิจารณาของคณะรัฐมนตรีบรรจุเป็นวาระแห่งชาติ ครั้งที่ 2 ต่อไป ประเด็นที่ 9 เศรษฐกิจสุขภาพ มีการจัดตั้ง Blue Zone เมืองสุขภาพดี วิถีชุมชน คนอายุยืน ครบทั้ง 12 เขตสุขภาพ รวม 20 แห่ง แบ่งเป็น เขตสุขภาพที่ 1 จํานวน 8 แห่ง และเขตสุขภาพที่ 2-12 อีกเขตละ 1 แห่ง และ ประเด็นที่ 10 นักท่องเที่ยวปลอดภัย ได้จัดตั้งทีม Sky Doctor ครบทั้ง 13 เขตสุขภาพตามเป้าหมาย
********************************************* 27 ธันวาคม 2566